(Foto: Octav Drăgan)



Instanțele de judecată din Sibiu, Râmnicu Vâlcea și Deva au decis să întrerupă lucrul timp de o oră, în fiecare zi, în semn de protest față de modificările la legile justiției și codurile penale. Mai multe instanțe au programate marți adunări generale unde magistrații vor decide dacă vor adopta sau nu măsuri similare de protest, potrivit Digi24.

Conducerea Judecătoriei Sibiu a decis în adunarea generală să oprească, începând de azi, ședințele de judecată între 11:30 și 12:30, timp de patru zile.



UPDATE. Magistrații din Dolj au decis să protesteze în același fel, oprind lucrul timp de o oră.

„În contextul modificărilor preconizate ale Legilor justiţiei, cu ignorarea avizului negativ din partea CSM, a voinţei exprimate de peste 4000 de magistraţi şi a recomandărilor Comisiei Europene şi raportat la iniţiativa de modificare a legislaţiei penale, care prefigurează o justiţie penală ineficientă, pentru apărarea statului de drept şi a independenţei justiţiei, s-a exprimat îngrijorarea cu privire la efectele negative ale noilor prevederi asupra statutului şi intereselor profesionale ale judecătorilor şi procurorilor români şi s-a hotărât cu majoritate, manifestarea publică a dezacordului faţă de acestea, prin suspendarea activităţii de judecată în perioada 19.12.2017-22.12.2017, în intervalul orar 11.30 – 12.30”, se arată într-un comunicat de la judecătoria Sibiu.

La Râmnicu Vâlcea orice proces urmează să se întrerupă până la sfârșitul anului zilnic, între orele 11 și 12.

Și judecătoria Deva a decis să oprească lucrul între orele 11:30-12:30.

Sute de judecători și procurori din mai multe județe și Municipiul București au protestat luni, la diferite ore, în tăcere. Magistrații și-au manifestat astfel dezacordul față de modificările adoptate de Camera Deputaților la pachetul legilor Justiției și față de amendamentele propuse la Codul penal și Codul de procedură penală. În fața Curții de Apel București, numărul magistraților a ajuns la aproape 1.000 de persoane. La un moment dat, ei au făcut un gest simbolic, aprinzându-și luminile telefoanelor. La Cluj-Napoca circa 100 de magistraţi au ieşit să își exprime nemulțumirea, spunând că proiectele de modificare a legilor Justiției nu au ținut cont de avizul negativ al Consiliului Superior al Magistraturii și recomandările Comisiei Europene.

Proteste ale magistraților au avut loc luni în București și mai multe orașe, printre care Cluj-Napoca, Constanța, Bacău, Iași, Botoșani, Galați, Satu Mare, Olt, Timișoara.

Magistrații susțin că dacă modificările vor intra în vigoare organele judiciare nu vor mai dispune de instrumentele necesare pentru protecția victimelor și identificarea infractorilor, iar justiția penală va deveni ineficientă.